พบกลุ่มทุจริตสอบนายสิบตำรวจแล้วกว่า 100 คน รายงานตัวแล้ว สารภาพจำนวนหนึ่ง
พลตำรวจโท นิรันดร เหลื่อมศรี ผู้ช่วยผู้บัญชาการตำรวจแห่งชาติ เปิดเผยถึงความคืบหน้าการสอบสวนคดีการทุจริตสอบนักเรียนนายสิบตำรวจ หลังจากที่พบการเฉลยข้อสอบส่งผ่านสื่อสังคมออนไลน์มาก่อนหน้านี้ โดยขณะนี้กองการสอบได้ประกาศผลการสอบข้อเขียนผ่าน 1,161 คน จากผู้สมัครสอบกว่า 2 แสนคนทั่วประเทศ โดยเมื่อวานนี้ (15 ธ.ค. 65) ได้เรียกมารายงานตัวแล้ว 581 คน และมีบางคนที่เป็นกลุ่มเป้าหมายที่ตรวจสอบเบื้องต้นแล้วพบว่าทุจริตสอบ จึงได้เรียกมาสอบถามและบางคนก็รับสารภาพ จึงตัดสิทธิ์ออกไป สำหรับการตรวจสอบว่าบุคคลใดทุจริตนั้น เจ้าหน้าที่มีการตรวจสอบร่องรอย ด้วยการซักถามข้อมูล จนพบตัวกลุ่มผู้กระทำผิด ที่มีประมาณร้อยละ 10 จากผู้สอบผ่านข้อเขียน หรือประมาณ 100 คน ขณะนี้ยังอยู่ระหว่างการตรวจสอบคัดแยกกลุ่มผู้กระทำความผิดเพิ่มเติมส่วนผู้เข้าสอบที่ทุจริต บางคนก็รับสารภาพว่าทำข้อสอบไม่ได้ จึงตัดสินใจทุจริต ซึ่งชุดสืบสวนก็ได้ข้อมูลที่เชื่อว่า จะสามารถขยายผลไปสู่กลุ่มที่ 2-3 ที่เป็นผู้ร่วมกระทำความผิดได้ โดยวันนี้ได้รับรายงานตัวผู้ที่ผ่านการสอบข้อเขียนอีก 580 คน ที่มหาวิทยาลัยธรรมศาสตร์ ศูนย์รังสิตและอาจจะพบกลุ่มผู้ทุจริตเพิ่มเติมอีก จากนั้นจะสามารถสรุปความเชื่อมโยงของเครือข่ายนี้ได้ว่าผู้กระทำผิดจะเกี่ยวข้องกับการทุจริตสอบในพื้นที่ตำรวจภูธรภาค 9 และภาค 5 ด้วยหรือไม่ขณะที่ การพิจารณากลุ่มที่ถูกตัดสิทธิ์ว่า จะให้ตัวสำรองขึ้นมาทดแทน หรือจะดำเนินการสอบใหม่ ขอเวลาพิจารณาจากทุกฝ่ายก่อนและต้องดูว่ามีผลกระทบกับผู้เข้าสอบเป็นวงกว้างหรือไม่ หรือมีการทุจริตมากน้อยแค่ไหน แต่หากมีการเลื่อนตัวสำรองขึ้นมาทดแทน ก็ต้องตรวจสอบด้วยว่า มีการทุจริตด้วยหรือไม่ แต่เชื่อว่า หลังจากนี้จะมีมาตรการออกมาให้ชัดเจนมากขึ้น ว่าจะขึ้นแบล็คลิสต์กลุ่มที่ทุจริตสอบ ไม่ให้เข้าสอบในอนาคต หรือหากพบว่าเข้าข่ายความผิดทางอาญา ก็จะดำเนินคดีตามกฎหมาย